Ștefan Baiaram profită din plin de forma excelentă pe care o traversează. Atacantul în vârstă de 21 de ani a înscris cu o lovitură de cap în derby-ul de pe "Ion Oblemenco" dintre FC U Craiova și Universitatea Craiova. Baiaram a ajuns la 4 goluri în ultimele 4 meciuri la Universitatea Craiova.
Repriză secundă excelentă pentru Universitatea Craiova în derby-ul cu FC U Craiova. Deși gazdele au intrat în avantaj la cabine după golul marcat în prelungirile primei reprize de Aurelian Chițu, elevii lui Ivaylo Petev au răsturnat scorul în a doua parte a meciului.
Alexandru Mitriță l-a executat pe Robert Popa cu un lob de efect după pasa genială venită de la Nicușor Bancu. Doar 7 minute mai târziu Ștefan Baiaram și-a trecut numele pe lista marcatorilor. Atacantul aflat în mare formă a înscris cu o lovitură de cap.
George Cîmpanu a centrat excelent din lovitură de la colț. Nevoit să joace cu o mască de protecție după accidentarea din meciul cu Rapid (1-1), Ștefan Baiaram a reluat cu capul spre poartă, fără șanse pentru portarul Robert Popa. VEZI VIDEO AICI.
Ștefan Baiaram a ajuns la 6 reușite în toate competițiile în acest sezon. Internaționalul de tineret a oferit alte două pase decisive de-a lungul actualei stagiuni. În derby-ul Universitatea Craiova – Rapid, scor 1-1, Alexandru Albu l-a lovit în propriul careu pe Baiaram.
Verdictul medicilor nu a fost deloc îmbucurător pentru olteni. Ștefan Baiaram s-a ales cu o fractură cu deplasare la nivelul piramidei nazale. "Decarul" echipei lui Ivaylo Petev este nevoit să joace cu o mască de protecție.
Ștefan Baiaram are o cotă de 800.000 de euro, conform portalului Transfermarkt.com. Tânărul atacant mai are contract cu Universitatea Craiova până în iunie 2026. Baiaram a devenit unul dintre preferații lui Mihai Rotaru la Universitatea Craiova.
Primul gol al "alb-albaștrilor" lui Mihai Rotaru în derby-ul cu FC U Craiova a fost marcat de Alexandru Mitriță. Atacantul în vârstă de 29 de ani a fost lansat excelent de Nicușor Bancu. Mitriță a profitat de ieșirea neinspirată a portarului Robert Popa și și-a trecut numele pe lista marcatorilor.
Alexandru Mitriță a înscris cu un lob de excepție și a ajuns la 11 goluri marcate în SuperLiga în actuala stagiune. "Messi de România" s-a descătușat și a celebrat din plin reușita alături de suporterii din Peluza Nord a Universității Craiova.